مسجد شجر کھجور

مسجد شجر کھجور(انگریزی: Palm Tree Mosque) یا چرچ آف جان وین بوگیز یا ڈیڈلبوم مسجد لانگ اسٹریٹ کیپ ٹاؤن جنوبی افریقہ میں ایک سابقہ رہائش گاہ اور موجودہ مسجد ہے۔ یہ لانگ اسٹریٹ کی سب سے قدیم غیر تبدیل شدہ عمارت ہے۔ 
 تاریخ 
یہ عمارت ہرمانس سمٹس کے نام پر تھی جو 1751ء میں یہاں زمین کا مالک تھا۔ اس کی زمین لانگ، لیووین اور کیروم سٹریٹس سے گھری ہوئی تھی۔ 1754ء میں ان کی اہلیہ کی وفات کے بعد زمین کے کچھ حصے فروخت کر دیے گئے۔ اس وقت یہاں اصطبل تھے۔ بعد میں یہ عمارت جے ایم ووگل نے خریدی اور 1777ء میں ان کی وفات کے بعد بیرن ولیم فرڈینینڈ وان ریڈے وان آؤٹشورن کے پاس آئی۔ 1782ء میں یہ ان کے بیٹے کے پاس منتقل ہوئی۔
1782 میں اسے ان کے ایک بیٹے کو منتقل کر دیا گیا۔ اس کے بعد یکے بعد دیگرے مالکان میں ڈینیئل ہیوگو (1785ء)، ڈینیئل کریناؤ (1786ء) اور کارل لوڈوک شاٹ (1787ء) شامل ہیں ۔ کارل لوڈوک شاٹ دیوالیہ ہو گئے مگر اس سے قبل غالباً 1788ء کے قریب انھوں نے پہلی رہائشی عمارت تعمیر کی۔ 1790ء میں جے پی رو نے یہ خریدی۔ 1807ء میں آزاد غلام جان وان بوگیز اور فرانس وان بنگالن نے یہ عمارت خریدی۔ 1811ء میں جان وان بوگیز اکیلے مالک بن گئے۔ جان اور فرانس نے کچھ ساتھیوں کے ساتھ مسجد اول سے علیحدگی اختیار کی کیونکہ انھیں مسجد کے امام کی جگہ نہیں ملی۔
جان وان بوگیز کی 1846ء میں 112 سال کی عمر میں وفات ہوئی۔ انھوں نے عمارت اپنی بیوی سمیڈا آف کیپ کو چھوڑی لیکن وصیت کی کہ یہ مسجد کے طور پر استعمال ہوتی رہے۔ یہ کیپ ٹاؤن کی دوسری قدیم ترین مسجد ہے۔ دوسری منزل غالباً 1811ء سے 1821ء کے درمیان مسجد بننے کے بعد جوڑی گئی۔ سامنے ایک باغ تھا جہاں دو کھجور کے درخت تھے۔ اب وہاں باقی درختوں میں سے ایک درخت رہ گیا ہے جس کے ساتھ 8 نومبر 1965 کو ایک نیا درخت لگایا گیا۔ یہ پچھلے درخت کی جگہ لگایا گیا ہے جوتیز ہوا کی وجہ سے اڑ گیا تھا ۔ لانگ سٹریٹ کی سطح بڑھنے کی وجہ سے مسجد کی کم کھڑکیاں اور چھوٹا دروازہ ہے۔
 مزید دیکھیے 
 جنوبی افریقہ میں اسلام
 جنوبی افریقہ کی مساجد کی فہرست
 حوالہ جات 

زمرہ:افریقا میں 1788ء کی تاسیسات
زمرہ:تاریخ کیپ ٹاؤن
زمرہ:کیپ ٹاؤن کی مساجد
زمرہ:1788ء میں مکمل ہونے والی مذہبی عمارات
زمرہ:1788ء میں مکمل ہونے والے مکانات
زمرہ:1800ء کی دہائی میں مکمل ہونے والی مساجد